Norsk utenrikspolitisk institutt

Norsk utenrikspolitisk institutt (NUPI) er et norsk forvaltningsorgan. Det ble opprettet av Stortinget i 1959 for «å bidra til økt innsikt i mellomfolkelige spørsmål ved å drive forskning og utredning, og ved å spre informasjon om internasjonale forhold». NUPI er i dag et statlig forvaltningsorgan med særskilte fullmakter, direkte underlagt Kunnskapsdepartementet. Instituttet ledes av et styre og en direktør. NUPIs styreleder fra 2022 er Karl Erik Haug. NUPIs direktør fra 2023 er Kari M. Osland.

 Historikk 
Foruten lederen John Sanness var nøkkelpersonene fra begynnelsen Olav S. Stokke og Arne Olav Brundtland. Noe senere kom også Johan Jørgen Holst, Daniel Heradstveit og Martin Sæter med. 

I instituttets tidlige år dominerte forskning om øst-vest relasjonene (Sanness), FN og u-hjelp (Stokke), og sikkerhetspolitikken (Brundtland, Holst), etter hvert også studier av europeisk politikk og samarbeid (Martin Sæter) og Midtøsten (Heradstveit). En betydelig utvidelse av virksomheten kom på 1970-tallet, med opprettelsen av en egen avdeling for internasjonal økonomi (Valter Angell). Studier av oljeøkonomiens betydning fikk etter hvert stor plass (Sæter, Janne Haaland Matlary, Ole Gunnar Austvik). Etter Sanness' bortgang i 1984 ble manglende sovjetekspertise en utfordring. Flere unge rekrutter med russisk språkkunnskap (bl.a. Iver B. Neumann) ble midlertidig ansatt. I 1995 besluttet regjeringen å legge et nytt Senter for Russlandsstudier til NUPI. 

Denne beslutningen markerte samtidig oppgivelsen av departementets flerårige kampanje for å slå NUPI og andre forskningsinstitutter på området sammen til en enhet. Det såkalte Midgaardutvalget hadde i 1985 foreslått en samlokalisering av de tre instituttene i Oslo-området: NUPI, Institutt for fredsforskning (PRIO) og Fridtjof Nansens Institutt.NOU 1985:17. Forskning om sikkerhets- og fredsspørsmål og internasjonale forhold. Utvalgsleder: Knut Midgaard. Oslo: Kulturdepartementet, 1985-04-25 Kultur- og forskningsdepartementet gikk et steg lenger i sin politikk fra 1990 og satset på å slå dem helt sammen. Motstanden var imidlertid stor ved NUPI, og diskusjonene – som ble ført under ledelse av direktør Geir Lundestad ved Nobelinstituttet – førte ikke frem.NUPI, Årsmeldinger 1991 t.o.m. 1995

Da Johan Jørgen Holst døde i 1994 tok en lang periode med vikarierende direktører slutt og departementet kunne nytte høvet til å omorganisere NUPIs struktur. Fra 1996 ble direktørstillingen gjort om til en åremålsstilling og instituttet fikk ny status som “statlig forvaltningsorgan med særskilte fullmakter”. Sverre Lodgaard overtok som første åremålsdirektør etter Olav Fagelund Knudsen, som hadde fylt direktørstolen i Holsts fravær fra 1990.

NUPIs opprinnelige bemanning var en styrer, en instituttsekretær og en sekretær.Anders C. Sjaastad ”Et liv i krig, fred og utvikling: NUPIs første femti år, 1959–2009” I: Internasjonal Politikk 67 (4): 679–744. Sistnevntes hjemmel ble tatt fra UD (Slørdal til KUD, 3. januar 1960: ”Under henvisning til det Kgl. Departements [altså KUDs] brev av 30. november f.å. meddeles at Utenriksdepartementet etter omstendighetene for sitt vedkommende ikke vil motsette seg at en sekretær I-stilling (lkl. 11) som ble tilstått Utenriksdepartementet midlertidig ved Stortingets vedtak av 24. juni 1957.(jfr. St.prp. nr. 1, Tillegg nr. 5 – 1957, blir overført til Norsk utenrikspolitisk institutt.”)

Et seminar i oktober 1959 hadde nedsatt en arbeidsgruppe med den tentative tittel ”Norsk selskap for Sovjetstudier”. Gruppen ble umiddelbart løst knyttet til NUPI gjennom John Sanness’ engasjement i saken. Etter anmodning fra Sanness(Sanness til Lange 18. mars 1960) deltok også UD-tjenestemann Bucher-Johannessen i dette arbeidet, mens han fortsatte i sin stilling i UD.  I forbindelse med dette arbeidet forsøkte man å opprette et ”Service-kontor for opplysninger om sovjetisk næringsliv” som skulle ledes av ”konsulent Hallaråker, som lønnes av Forsvarsstaben”. UD anbefalte sterkt arbeidet.(Ålgård til KUF 2. mars 1961) NUPI gjorde i denne sammenheng et poeng av utelukkende å arbeide med åpne kilder.(Notat: Samarbeid med Norsk utenrikspolitisk institutt, Nic A. Fougner, 3. september 1962) I et internt notat(Notat 5. Politiske Kontors kontakter med Norsk Selskap for Sovjetstudier, forfattet av Per Vennemoe, 8. november 1963) anbefales utestasjonene å ikke oversende fortrolig materiale til NUPI; ”Der arbeider nemlig personligheter av de mest forskjellige politiske farver i Instituttet”.

Siden 1959 har instituttet  hatt følgende direktører: John Sanness, Johan Jørgen Holst, Kjell Skjelsbæk, Olav Fagelund Knudsen, Sverre Lodgaard, Jan Egeland, Ulf Sverdrup og Kari M. Osland.

Fra 2007 til 2011 ble NUPI ledet av Jan Egeland, tidligere visegeneralsekretær og nødhjelpskoordinator i FN. Etter at Egeland sluttet i 2011, ble Ulf Sverdrup utnevnt til ny direktør fra 2. januar 2012. I 2023 ble Kari M. Osland NUPIs første kvinnelige direktør.   
 Organisasjon 
Per januar 2022 har instituttet fem forskningsgrupper: Forskningsgruppen for klima og energi, Forskningsgruppen for fred, konflikt og utvikling, Forskningsgruppen for global orden og diplomati, Forskningsgruppen for Russland, Asia og internasjonal handel og Forskningsgruppen for sikkerhet og forsvar. I tillegg har NUPI en administrasjonsavdeling og en kommunikasjonsavdeling. NUPI står redaksjonelt bak tidsskriftene Internasjonal politikk, Nordisk Østforum, Forum for Development Studies og artikkelserien Hvor hender det?. 

Hvor hender det? er en artikkelserie om internasjonal politikk som særlig henvender seg til lærere og elever i den videregående skolen, og har blitt utgitt siden 1962. Artiklene søker å fremstille aktuelle problemstillinger på en forståelig og oversiktlig måte, og også politikere og journalister leser disse artiklene for å holde seg oppdatert om internasjonale forhold. Både forskere og fageksperter fra NUPI og andre institusjoner forfatter Hvor hender det?-artiklene. Hvor hender det? er en del av «NUPI skole», som også leverer andre skolerettede produkter og organiserer skolebesøk.

Instituttet sysselsetter i overkant av 60 årsverk pr. januar 2019, fordelt på forskere i kategoriene forsker I, seniorforskere, seniorrådgivere, forskere, stipendiater, masterstudenter, vitenskapelige assistenter, samt lærlinger, seniorrådgivere, rådgivere og førstekonsulenter i administrasjons- og kommunikasjonsavdelingene.

Siden 2008 har NUPIs forskningssjefer vært Iver B. Neumann (2008-2010), Ole Jacob Sending (2010-2023) og fra 2024, Kristin Haugevik og Halvard Leira.

Forskningsfelt
NUPIs forskning dekker følgende temaområder: 
 Norsk sikkerhetspolitikk, europeisk sikkerhet og transatlantiske relasjoner 
 Global styring, stormaktsrivalisering og statssystem 
 Energi og geopolitikk 
 Internasjonal handel og investeringer, teknologi og økonomisk vekst 
 Utvikling, statsdannelser og sikkerhet, fattigdom og korrupsjon 
 Konflikt og fredsbygging 
 Flernasjonale operasjoner og sikkerhet

 Se også 
 Utrikespolitiska Institutet

Referanser

 Eksterne lenker  
 nupi.no


Kategori:Kunnskapsdepartementet
Kategori:Forskningsinstitutter i Norge